Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 3 Pv 75/14/6601	Banská Bystrica, 20.1.2015
EEČ : 2-45-7-2015

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené na tom skutkovom základe, že ako osoba konajúca a rozhodujúca v mene spoločnosti XXXXX a súčasne osoba zodpovedná za odvod poistného na sociálne poistenie za platiteľa XXXXX, za obdobie mesiacov február 2012, máj 2012 až október 2012 a tiež december 2012, február 2013, apríl 2013, máj 2013, júl 2013 až november 2013 si neplnil povinnosti vyplývajúce mu zo Zákona č. 461/2003 Z.z. o sociálnom poistení v znení neskorších predpisov, takým spôsobom, že zadržal a na účet určeného príjemcu, ktorým bola Sociálna poisťovňa, pobočka XXXXX, XXXXX, neodviedol poistné na sociálne poistenie za zamestnancov uvedenej spoločnosti, ktoré zrazil z ich hrubej mesačnej mzdy a to v rozsahu predstavujúcom za uvedené obdobie sumu celkom 7.987,45 €,

lebo zanikla trestnosť činu

Odôvodnenie:
Dňa 13.02.2014 bolo vyšetrovateľom Odboru kriminálnej polície OR PZ XXXXX uznesením podľa § 199 ods. 1 Trestného poriadku pod ČVS:ORP-793/OEK-BB-2013 začaté trestné stíhanie pre zločin neodvedenia dane a poistného podľa  § 277 ods. 1, ods. 2 písm. b/ Trestného zákona č. 300/2005 Z.z. Dňa 20.10.2014 bolo vyšetrovateľom Odboru kriminálnej polície OR PZ XXXXX uznesením podľa § 206 ods. 1 Trestného poriadku pre uvedený zločin vznesené obvinenie XXXXX, nar. XXXXX v Žiline, trvale bytom XXXXX, XXXXX na tom skutkovom základe, že ako osoba konajúca a rozhodujúca v mene spoločnosti XXXXX a súčasne osoba zodpovedná za odvod poistného na sociálne poistenie za platiteľa XXXXX za obdobie mesiacov február 2012, máj 2012 až október 2012 a tiež december 2012, február 2013, apríl 2013, máj 2013, júl 2013 až november 2013 si neplnil povinnosti vyplývajúce mu zo Zákona č. 461/2003 Z.z. o sociálnom poistení v znení neskorších predpisov, takým spôsobom, že zadržal a na účet určeného príjemcu, ktorým bola Sociálna poisťovňa, pobočka XXXXX, XXXXX, neodviedol poistné na sociálne poistenie za zamestnancov uvedenej spoločnosti, ktoré zrazil z ich hrubej mesačnej mzdy a to v rozsahu predstavujúcom za uvedené obdobie sumu celkom 7.987,45 €.

	Obvinenie bolo XXXXX vznesené na základe výpovede svedka - poškodeného XXXXX (zamestnankyne poverenej na zastupovanie Sociálnej poisťovne), na základe výpovede XXXXX v procesnom postavení svedka, na základe Znaleckého posudku č. 56/2014 vypracovaného znalkyňou XXXXX, ako aj na základe zabezpečených listinných materiálov a to podkladov k trestnému stíhaniu za krátenie, resp. neodvedenie/nezaplatenie poistného subjektom XXXXX Saldokonta z informačného systému Sociálnej poisťovne, evidencií mesačných výkazov, prehľadu zamestnancov a iných. 

	Po vznesení obvinenia bol v procesnom postavení obvineného vypočutý XXXXX, ktorý využil svoje právo a k veci odoprel vypovedať, v procesnom postavení svedka - poškodeného bola za Sociálnu poisťovňu pobočka XXXXX vypočutá XXXXX.
	
	V prípravnom konaní bola dňa 13.01.2015 v procesnom postavení svedka - poškodeného vypočutá XXXXX - zamestnankyňa poverená na zastupovanie poškodenej Sociálnej poisťovne, ktorá uviedla, že Sociálna poisťovňa už zo strany spoločnosti XXXXX už neeviduje nedoplatky na poistení, toto bolo postupne uhradené v mesiaci december 2014. Ako dôkaz predložila výpis z účtovného systému Sociálnej poisťovne - pobočka XXXXX.

	Zločinu neodvedenia dane a poistného podľa § 277 ods. 1, ods. 2 písm. b/ Trestného zákona sa dopustí, kto v väčšom rozsahu zadrží a neodvedie určenému príjemcovi splatnú daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti, ktoré zrazí alebo vyberie podľa zákona.

	Lustráciami vykonanými v DVS (denník vyšetrovacích spisov) bolo zistené, že XXXXX za posledných 24 mesiacov nebolo v inom konaní (než v tomto) vznesené obvinenie za trestný čin neodvedenia dane a poistného podľa § 277 Trestného zákona a nebolo mu vznesené ani za iný obdobný trestný čin, a teda vykonanými lustráciami nebolo zistené, že by bol XXXXX za trestný čin neodvedenia dane a poistného alebo iný obdobný trestný čin za posledných 24 mesiacov nejako postihnutý. 

	Zo zabezpečeného Odpisu registra trestov GP SR bolo zistené, že XXXXX nemá v Registri trestov GP SR žiadny záznam. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. Podľa § 215 ods. 4 Trestného poriadku  zastaviť trestné stíhanie podľa § 215 ods. 1 Trestného poriadku je oprávnený aj policajt, ak nebolo vznesené obvinenie. 

	Podľa § 86 písm. e) Trestného zákona trestnosť trestného činu neodvedenia dane a poistného podľa § 277 Trestného zákona alebo nezaplatenia dane a poistného podľa § 278 Trestného zákona zaniká, ak splatná daň a jej príslušenstvo alebo poistné bolo dodatočne zaplatené najneskôr v nasledujúci deň po dni, keď sa páchateľ po skončení vyšetrovania mohol oboznámiť s jeho výsledkami.

	Trestnosť zločinu neodvedenia dane a poistného podľa § 277 ods. 1, ods. 2 Trestného zákona, za ktorý bolo vznesené obvinenie XXXXX zanikla vzhľadom k tomu, že tento dodatočne v plnom rozsahu uhradil Sociálnej poisťovni, pobočke XXXXX dlžné poistné na sociálne poistenie za zamestnancov uvedenej spoločnosti za predmetné obdobie v celkovej 7.987, 45. 
	
	V zmysle § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
	
	Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Miroslav Kmeč
prokurátor